ธปท.เชื่อมระบบ ชำระเงินอาเซียน ชวนใช้เงินบาท
ธปท.ดันยกระดับระบบชำระเงินในอาเซียน ส่งเสริมใช้เงินบาทเป็นสกุลกลาง
13 พ.ย. 2558

ธปท.ดันยกระดับระบบชำระเงินในอาเซียน ส่งเสริมใช้เงินบาทเป็นสกุลกลาง
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า ธปท.มียุทธศาสตร์เป็นฝ่ายสนับสนุนการค้าการลงทุนในกลุ่มประเทศเพื่อนบ้านอย่างกัมพูชา ลาว เมียนมา และเวียดนาม (ซีแอลเอ็มวี) ด้วยเป็นการส่งเสริมให้เกิดความเชื่อมโยงธุรกรรมทางการเงินระหว่างกัน
ทั้งนี้ ได้มีการผลักดันให้มีการใช้เงินบาทเป็นสกุลหลักในการทำการค้ามากขึ้น โดยเฉพาะการค้าชายแดนที่มีการขยายตัวสูงในแต่ละปี โดยร่วมมือกับสถาบันการเงินของประเทศเพื่อนบ้านเปิดรับธุรกรรมทางการเงินในรูปของเงินบาท ซึ่งจะทำให้เงินบาทมีบทบาทเป็นสกุลเงินที่ได้รับการยอมรับ
“ตอนนี้เราก็มีความริเริ่มกับมาเลเซียอยู่ ที่ส่งเสริมธุรกรรมสกุลเงินบาทและริงกิต ธนาคารพาณิชย์สามารถซื้อขายแลกเปลี่ยนได้โดยตรงซึ่งเพิ่มความคล่องตัวและยังลดต้นทุนสเปรดที่เกิดจากการใช้เงินเหรียญสหรัฐเป็นตัวกลางอีกด้วย” นายวิรไท กล่าว
ขณะเดียวกัน การที่ธนาคารพาณิชย์ไทยที่กำลังยกระดับโครงสร้างพื้นฐานของระบบชำระเงินเป็นอีเพย์เมนต์ รวมทั้งระบบเอทีเอ็มน่าจะมีการศึกษาให้กว้างขึ้นไปถึงระบบชำระเงินเชื่อมโยงภูมิภาค เพื่อให้ประเทศเพื่อนบ้านสามารถใช้ประโยชน์ได้ด้วย
“ที่สำคัญคือ ธปท.จะส่งเสริมให้แบงก์ไทยสามารถปล่อยสินเชื่อโดยตรงให้แก่ธุรกิจในประเทศเป้าหมายได้เลย จากปกติต้องปล่อยสินเชื่อในไทยก่อน แต่ตอนนี้ศักยภาพแบงก์ไทยในการส่งเสริมการค้าการลงทุนอาเซียนและซีแอลเอ็มวีรอบด้าน ไม่ใช่มีบทบาทแค่สินเชื่อ แต่ยังเป็นสะพานจับคู่ธุรกิจ รวมทั้งแนะนำโอกาสประเทศนั้นในเชิงลึก ในอนาคตมีโอกาสก้าวเป็นธนาคารระดับอาเซียนไม่ยาก” นายวิรไท กล่าว
ด้าน นางฤชุกร สิริโยธิน ผู้ช่วยผู้ว่าการ ธปท. กล่าวว่า ระบบโอนเงินชำระเงินจะเข้ามามีบทบาทเชื่อมต่อระหว่างกัน โดยเฉพาะการโอนเงินของแรงงานไปมาระหว่างประเทศ ขณะนี้ธนาคารพาณิชย์ไทยมีระบบชำระเงินที่เป็นมาตรฐานเขื่อมโยงได้ แต่อุปสรรคคือประเทศเพื่อนบ้านยังมีเครื่องหรือระบบไม่มากพอ ทำให้ต้นทุนโอนเงินผ่านธนาคารยังสูงกว่าการโอนนอกระบบ
สำหรับการเชื่อมโยงระบบชำระเงินผ่านเอทีเอ็มค่อนข้างรุดหน้า โดยบัตรเอทีเอ็มไทยสามารถกดเงินสดได้ใน 5 ประเทศอาเซียน คือ มาเลเซีย เวียดนาม อินโดนีเซีย ฟิลิปปินส์ และสิงคโปร์ ซึ่งระยะต่อไปจะขยายเครือข่ายเป็นอาเซียน เพย์เมนต์ เน็ตเวิร์ก
นอกจากนี้ ธปท.จะผลักดันมาตรฐานการใช้บัตรร่วมกันในอาเซียน หากร่วมมือกันสร้างมาตรฐานอาเซียนขึ้นได้จะอำนวยความสะดวกและลดต้นทุนได้